b'\n_START_ARTICLE_\nZoisova pala\xc4\x8da\n_START_SECTION_\nZgodovina\n_START_PARAGRAPH_\nBreg v Ljubljani je bilo do konca 16. stoletja pristani\xc5\xa1\xc4\x8de na Ljubljanici. Ob nabre\xc5\xbeju so stale manj\xc5\xa1e hi\xc5\xa1e, ki so jih z leti podrli ali prezidali._NEWLINE_Pala\xc4\x8da je nastala v letih 1765 do 1793 s prezidavo treh samostojnih hi\xc5\xa1, ki so bile v lasti barona Michelangela Zoisa, o\xc4\x8deta \xc5\xbdige Zoisa, tako, da so stavbe dobile skupno pro\xc4\x8delje, oblikovano v klasicisti\xc4\x8dnemu slogu. Michelangelo je tako kupil dve ve\xc4\x8dji in tri manj\xc5\xa1e hi\xc5\xa1e na Bregu in neposrednih ulicah ter nato \xc5\xa1e Bistri\xc5\xa1ki dvor, cerkev sv. Lovrenca in del mestnega obzidja. V sklopu prenove oz. predelave je dal podreti cerkev in obzidje ter nato med seboj povezal tri najve\xc4\x8dje hi\xc5\xa1e. Pala\xc4\x8da ima tudi osrednje dvori\xc5\xa1\xc4\x8de z vodnjakom. Zgradbo je po o\xc4\x8detu leta 1777 podedoval \xc5\xbdiga Zois (1747-1819). Ob dana\xc5\xa1nji Zoisovi cesti je dokupil obrambni zid kot tudi hi\xc5\xa1o bistri\xc5\xa1kega opata imenovan\xc2\xa0\xc2\xbbBistri\xc5\xa1ki dvor\xc2\xab, ki ga je skupaj s cerkvijo sv. Lovrenca podrl, jarek zasul in zasadil drevesa. Na obmo\xc4\x8dju med dana\xc5\xa1njo Rimsko, Igri\xc5\xa1ko in Pre\xc5\xa1ernovo cesto je uredil botani\xc4\x8dni vrt. Skozi vrt je bil zasajen lipov drevored. Park je bil velik okoli 3 ha in je bil odprt za javnost. V botani\xc4\x8dnem vrtu je bilo zasajenih 2500 dreves, precej tudi tujih, urejen je bil rastlinjak in postavljeni kipi. Zois ga je vzdr\xc5\xbeeval do leta 1809, ko ga je prodal trgovcu Seuniku, ta pa ga je za javnost zaprl._NEWLINE_V \xc4\x8dasu lastni\xc5\xa1tva \xc5\xbdige Zoisa je pala\xc4\x8da postala shajali\xc5\xa1\xc4\x8de t. i. Zoisovega kro\xc5\xbeka in s tem sredi\xc5\xa1\xc4\x8de intelektualno-dru\xc5\xbebene elite Ljubljane ter slovenskega prostora tistega \xc4\x8dasa. V njegovem \xc4\x8dasu je bilo pritli\xc4\x8dje pala\xc4\x8de namenjeno trgovini, prvo nadstropje za skladi\xc5\xa1\xc4\x8de in drugo nadstropje za bivalne prostore in \xc5\xbdigov kabinet s knji\xc5\xbenico ter zbirko mineralov._NEWLINE_Kljub temu, da je \xc5\xbdiga Zois \xc5\xbeelel ohraniti pala\xc4\x8do kot kulturno sredi\xc5\xa1\xc4\x8de, je bila pozneje privatizirana, tako da je danes pala\xc4\x8da ve\xc4\x8dstanovanjska zgradba. Na dana\xc5\xa1nji zgradbi na \xc5\xbdiga Zoisa spominjata njegova nagrobna plo\xc5\xa1\xc4\x8da (sem prestavljena iz opu\xc5\xa1\xc4\x8denega pokopali\xc5\xa1\xc4\x8da sv. Kri\xc5\xa1tofa) in poprsni kip na pro\xc4\x8delju stavbe._NEWLINE_V neposredni bli\xc5\xbeini pala\xc4\x8de se nahaja tudi Zoisova piramida.\n_START_SECTION_\nArhitektura\n_START_PARAGRAPH_\nStavba je zgrajena okoli osrednjega dvori\xc5\xa1\xc4\x8da z vodnjakom. Pro\xc4\x8delje pala\xc4\x8de je klasicisti\xc4\x8dno in precej monotono, brez posebne dekoracije. V pritli\xc4\x8dju in v prvem nadstropju so bili prostori za trgovino in skladi\xc5\xa1\xc4\x8da, v drugem nadstropju je imel baron \xc5\xbdiga Zois stanovanje, v katerem je bil tudi kabinet z bogato knji\xc5\xbenico z okoli 4000 knjigami in zbirko mineralov z okoli 5000 primerki._NEWLINE_Ob koncu 18. stoletja je bila obnovljena fasada in zgrajen kamnit vhodni portal obrnjen na Breg, na katerem je letnica 1798, ki ga je za stavbo mestnega skladi\xc5\xa1\xc4\x8da izdelal Abondio Donino leta 1589, in ki je bil v 18. stoletju predelan. Sklepnik originalnega portala z mestnim grbom je sedaj vzidan levo od glavnega vhoda. Desno od vhodnih vrat je bronast doprsni kip \xc5\xbdige Zoisa, ki ga je izdelal Mirsad Begi\xc4\x87. Na dvori\xc5\xa1\xc4\x8du pala\xc4\x8de je nagrobna plo\xc5\xa1\xc4\x8da barona \xc5\xbdige Zoisa, ki so jo prestavili z opu\xc5\xa1\xc4\x8denega ljubljanskega pokopali\xc5\xa1\xc4\x8da pri cerkvi sv. Kri\xc5\xa1tofa._NEWLINE_Obnova fasade leta 1938 je zaradi debele plasti novega ometa pokvarila izgled, okenski okviri so pogreznjeni v steno in zato manj izraziti._NEWLINE_Zoisova pala\xc4\x8da je danes ve\xc4\x8dstanovanjska hi\xc5\xa1a z manj\xc5\xa1imi trgovinami v pritli\xc4\x8dju.'